Diogenes fra Sinope
Store norske leksikon,Religion og filosofi,Filosofiens historie,Antikkens filosofi
Diogenes fra Sinope var en gresk kynisk filosof. Han har, slik tradisjonen fremstiller ham som type og mønster, hatt innflytelse på ettertiden, men av hans filosofiske arbeider er ingenting bevart.
Diogenes skal ha vært disippel av Antisthenes og skjerpet læren hans. Tradisjonen tegner et bilde av en ekte kyniker – drastisk i oppførsel og uttrykksmåte. Diogenes mente at dyden bestod i at man var uavhengig av alt det ytre. Han levde derfor i en tønne og eide bare en kappe, en stokk og en brødpose. Lykke oppnår man ved å tilfredsstille naturlige behov på den letteste og billigste måten.Anekdoten om da Aleksander den store traff ham i Korint er berømt. Aleksander var begeistret over hans evne til å gi kloke svar, og spurte Diogenes om det var noe han (Aleksander) kunne gjøre for ham. Diogenes svarte: «Ja, gå litt til side, så solen kan skinne på meg.» Aleksander ytret da: «Var jeg ikke Aleksander, ville jeg ønske å være Diogenes.» Det fortelles også at Diogenes gikk rundt på torget ved høylys dag med en lykt for, som han sa, å finne mennesker. Les mer i Store norske leksikon antikkens filosofi filosofiens historie den kyniske skole